Die Universiteit van Kopenhagen (Deens: Københavns Universitet) is die oudste universiteit en navorsingsinstelling in Denemarke. Dit is in 1479 gestig as 'n "studium generale", en is die tweede oudste instansie vir hoër onderwys in Skandinawië ná die Universiteit van Uppsala (1477). Die Universiteit het 23 473 voorgraadse studente, 17 398 nagraadse studente, 2 968 doktorale studente en meer as 9000 werknemers. Die universiteit het vier kampusse in en rondom Kopenhagen, met die hoofkwartier in Sentraal-Kopenhagen. Die meeste kursusse word in Deens aangebied, maar baie kursusse word egter ook in Engels aangebied en 'n paar in Duits. Die universiteit het 'n paar duisende buitelandse studente, waarvan die helfte uit die Noordiese lande kom. Die universiteit is 'n lid van die Internasionale Alliansie van Navorsingsuniversiteite (IARU), saam met onder andere die Universiteit van Cambridge, Yale-universiteit, die Australiese Nasionale Universiteit, en die Universiteit van Kalifornië, Berkeley. Volgens die 2016 Akademiese Rangorde van Wêrelduniversiteite is die Universiteit van Kopenhagen die beste universiteit in Skandinawië en die 30ste in die wêreld, volgens die 2016-2017 Times Higher Education World University Rankings as 120ste in die wêreld, en volgens die 2016- 2017 QS World University Rankings as 68 in die wêreld.